890.

Na osnovu člana 60 Zakona o korišćenju energije iz obnovljivih izvora ("Službeni list Crne Gore", br. 082/24) i člana 23 stav 2 alineja 11 Statuta društva sa ograničenom odgovornošću "Crnogorski operator tržišta električne energije" - Podgorica ("Službeni list Crne Gore", br. 13/11, 60/11, 39/15 i 40/19), Odbor direktora Društva na sjednici održanoj 10.06.2025. godine, donio je

PRAVILA

O GARANCIJAMA PORIJEKLA

("Službeni list Crne Gore", br. 066/25 od 27.06.2025)

NAPOMENA IZDAVAČA:

Redizajnom sajta JU Službeni list Crne Gore ONEMOGUĆENO je preuzimanje elektronskog izdanja "Službenog lista Crne Gore", "Službenog lista Crne Gore - opštinski propisi", "Službenog lista Crne Gore - Međunarodni ugovori", kao i Oglasnog dijela "Službenog lista Crne Gore", potpisanih naprednim elektronskih potpisom, što je suprotno članu 4, 18, 19, 20, 21 i 49 Zakona o objavljivanju propisa i drugih akata ("Sl. list Crne Gore", br. 005/08 od 23.01.2008. godine).

Ovdje prikazan tekst propisa je informativnog karaktera, kreiran na osnovu teško čitljivih slika Službenog lista Crne Gore br. 66 od 27.06.2025. godine, prikazanih na sajtu Službenog lista 30.06.2025. godine.

Tačan tekst propisa, broj strane i datum objavljivanja pomenutog Službenog lista biće ažuriran po objavljivanju njegove štampane forme, jer elektronsko izdanje Službenog lista potpisano naprednim elektronskim potpisom, više ne postoji i moguće su izmjene tekstova propisa od strane JU Službeni list Crne Gore.

I OSNOVNE ODREDBE

Predmet i primjena

Član 1

(1) Pravilima o garancijama porijekla (u daljem tekstu: Pravila) uređuje se način registracije korisnika evidencije garancija porijekla, sadržaj i forma ugovora sa korisnicima, evidencija garancija porijekla i druga pitanja koja su neophodna za izdavanje, prenos, korišćenje i povlačenje garancija porijekla.

(2) Ova pravila primjenjuje Crnogorski operator tržišta električne energije (u daljem tekstu: Operator tržišta) na korisnike evidencije garancija porijekla (u daljem tekstu: Vlasnici naloga) u Crnoj Gori.

Ciljevi

Član 2

Ovim pravilima se:

 1) obezbjeđuje pouzdanost i transparentnost u primjeni Pravila evropskog udruženja organizacija koje izdaju garancije porijekla (u daljem tekstu: EECS Pravila) za sve Vlasnike naloga;

 2) omogućava pružanje jasnih informacija u vezi sa garancijama porijekla svim zainteresovanim stranama;

 3) olakšava kontrola aktivnosti u vezi sa garancijama porijekla.

Značenje izraza

Član 3

(1) Izrazi upotrijebljeni u ovim pravilima imaju sljedeće značenje:

 1) AIB (Association of Issuing Bodies) - evropsko udruženje organizacija koje izdaju garancije porijekla;

 2) AIB HUB centralizovana elektronska platforma kojom upravlja AIB, a koja omogućava sigurnu i standardizovanu razmjenu garancija porijekla između zemalja članica AIB-a;

 3) druga evidencija - evidencija garancija porijekla koju vodi organ nadležan za poslove u vezi sa garancijama porijekla van Crne Gore;

 4) EECS Pravila (European Energy Certificate System) - standardizovani evropski okvir za izdavanje, prenos i iskorišćenje energetskih sertifikata, uključujući garancije porijekla električne energije, donešen od strane AiB-a;

 5) ispis elektrane - uklanjanje elektrane sa naloga proizvođača u evidenciji garancija porijekla;

 6) neto proizvodnja - proizvedena električna energija izmjerena na mjestu priključenja elektrane koja koristi obnovljive izvore na elektroenergetski sistem, isključujući električnu energiju proizvedenu i korišćenu za sopstvenu potrošnju i električnu energiju obezbijeđenu iz drugog izvora;

 7) ugovor o korišćenju evidencije garancija porijekla - ugovor između korisnika evidencije garancija porijekla i operatora tržišta kojim se definišu prava i obaveze;

 8) uvoz/izvoz garancije porijekla - prenos garancije porijekla između Vlasnika naloga iz evidencije garancija porijekla operatora tržišta i Vlasnika naloga koji je upisan u drugu evidenciju garancija porijekla (van Crne Gore);

 9) korisnik evidencije garancija porijekla - proizvođač električne energije iz obnovljivih izvora, trgovac, snabdjevač i kupac samosnabdjevač koji je upisan u evidenciju garancija porijekla i ima zaključen Ugovor o korišćenju evidencije garancija porijekla sa Operatorom tržišta;

 10) zemlja iskorišćenja - država u kojoj se garancija porijekla koristi za dokazivanje krajnjem kupcu da je određena količina električne energije potrošena iz obnovljivih izvora.

(2) Izrazi definisani u Zakonu o korišćenju energije iz obnovljivih izvora (u daljem tekstu: Zakon) imaju isto značenje i u ovim pravilima.

Uloge i odgovornosti energetskih subjekata, Vlasnika naloga i Regulatorne agencije za energetiku i regulisane komunalne djelatnosti

Član 4

(1) Operator tržišta vodi evidenciju garancija porijekla kroz elektronsku evidenciju koja će se povezati sa evropskom centralizovanom platformom za prenos garancija porijekla (u daljem tekstu: AiB HUB) danom sticanja punopravnog članstva u AiB-u.

(2) Pod vođenjem evidencije garancija porijekla iz stava 1 ovog člana podrazumijeva se evidencija o izdatim, prenesenim, upotrijebljenim i povučenim garancijama porijekla.

(3) Evidencija garancija porijekla koju vodi Operator tržišta je dostupna na internet stranici www.cotee.me.

(4) Operator prenosnog i operator distributivnog sistema dužni su da u skladu sa članom 52 stav 13 Zakona Operatoru tržišta dostave podatke o količini proizvedene električne energije.

(5) Operator prenosnog i operator distributivnog sistema dužni su da na zahtjev proizvođača električne energije iz obnovljivih izvora istom izdaju potvrdu iz člana 52 stav 12 Zakona.

(6) Operator tržišta vrši fizičku kontrolu u vezi sa registracionim podacima elektrana u skladu sa članom 12 ovih pravila, kako bi utvrdio da li elektrana ispunjava kriterijume za upis u evidenciju garancija porijekla.

(7) Operator tržišta, u skladu sa članom 58 stav 5 Zakona, donosi akt kojim se propisuju naknade za usluge korišćenja evidencije garancija porijekla, a koji odobrava Regulatorna agencija za energetiku i regulisane komunalne djelatnosti.

II UPIS U EVIDENCIJU GARANCIJA PORIJEKLA

Upis korisnika u evidenciju garancija porijekla

Član 5

(1) Zahtjev za upis u evidenciju garancija porijekla Operatoru tržišta mogu da podnesu proizvođač električne energije iz obnovljivih izvora, trgovac, snabdjevač i kupac samosnabdjevač.

(2) Obrazac zahtjeva iz stava 1 ovog člana sastavni je dio ovih pravila (Prilog 1).

(3) Ukoliko subjekti iz stava 1 ovog člana nemaju zaključen Ugovor o učestvovanju na tržištu električne energije sa Operatorom tržišta, uz zahtjev iz stava 1 ovog člana dužni su da dostave:

 1) dokaz izdat od organa nadležnog za poslove registracije privrednih subjekata ukoliko je pravno lice, odnosno energetsku dozvolu ili licencu za obavljanje energetske djelatnosti ukoliko je fizičko lice koje je proizvođač električne energije iz obnovljivih izvora; i

 2) obrazac "Upoznaj svog korisnika" ("KYC - Know Your Client") (Prilog 6).

(4) Ukoliko je zahtjev iz stava 1 ovog člana nerazumljiv ili nepotpun, Operator tržišta će odmah, a najkasnije u roku od tri dana od dana prijema zahtjeva, pisanim putem obavijestiti podnosioca zahtjeva da nedostatke otkloni i zahtjev uredi.

(5) Podnosilac zahtjeva dužan je da uredi zahtjev u roku od pet dana od dana prijema obavještenja iz stava 4 ovog člana.

(6) Ukoliko podnosilac zahtjeva ne otkloni nedostatke u roku iz stava 5 ovog člana Operator tržišta će u roku od tri dana od dana isteka roka iz stava 5 ovog člana donijeti odluku o odbacivanju zahtjeva koju je dužan dostaviti podnosiocu zahtjeva.

(7) Ukoliko je zahtjev iz stava 1 ovog člana potpun i razumljiv, Operator tržišta donosi Odluku o upisu u evidenciju garancija porijekla najkasnije u roku od deset dana od dana podnošenja urednog zahtjeva.

(8) Operator tržišta je dužan da Odluku iz stava 7 ovog člana dostavi podnosiocu zahtjeva.

(9) Podnosilac zahtjeva dužan je da nakon prijema Odluke iz stava 7 ovog člana sa Operatorom tržišta zaključi Ugovor o korišćenju evidencije garancija porijekla (u daljem tekstu: Ugovor), u roku od tri dana od dana dostavljanja ugovora od strane Operatora tržišta.

(10) Danom zaključivanja Ugovora iz stava 9 ovog člana podnosilac zahtjeva stiče status Vlasnika naloga.

(11) Obrazac Ugovora iz stava 9 ovog člana sastavni je dio ovih pravila (Prilog 7).

(12) Operator tržišta će poslati instrukcije za pristup evidenciji garancija porijekla Vlasniku naloga iz stava 10 ovog člana.

Ispis iz evidencije garancija porijekla na zahtjev Vlasnika naloga

Član 6

(1) Vlasnik naloga Operatoru tržišta podnosi zahtjev za ispis iz evidencije garancija porijekla.

(2) Obrazac zahtjeva iz stava 1 ovog člana sastavni je dio ovih pravila (Prilog 2).

(3) Operator tržišta donosi Odluku o ispisu iz evidencije garancija porijekla u roku od deset dana od dana prijema Zahtjeva iz stava 1 ovog člana.

(4) Vlasnici naloga mogu prenijeti preostale garancije porijekla na drugog Vlasnika naloga prije datuma zatvaranja naloga.

(5) Danom zatvaranja naloga prava pristupa evidenciji garancija porijekla Vlasnika naloga će biti opozvana.

(6) Sve obaveze prema Operatoru tržišta nastale po osnovu korišćenja evidencije garancija porijekla, Vlasnik naloga dužan je da izvrši do datuma zatvaranja naloga.

(7) Ukoliko se preostale garancije porijekla iz stava 4 ovog člana ne prenesu na drugog Vlasnika naloga, preostale garancije porijekla će se nakon zatvaranja naloga čuvati u evidenciji do njihovog prestanka važenja.

(8) Operator tržišta je dužan da Odluku iz stava 3 ovog člana dostavi podnosiocu zahtjeva.

Suspenzija iz evidencije garancija porijekla po službenoj dužnosti

Član 7

(1) Operator tržišta dužan je da odmah suspenduje nalog, odnosno privremeno onemogući pristup evidenciji garancija porijekla, u slučaju:

 1) povrede odredaba propisa kojim se uređuje bliži način izdavanja, korišćenja, prenosa i prestanka važenja garancije porijekla:

 2) povrede odredaba ovih pravila; i

 3) povrede odredaba Ugovora.

(2) Operator tržišta nakon uočenih povreda iz stava 1 ovog člana bez odlaganja donosi Odluku o suspenziji naloga u evidenciji garancija porijekla i istu bez odlaganja dostavlja elektronskim putem Vlasniku naloga.

(3) Vlasnik naloga dužan je da u roku od pet dana od prijema Odluke iz stava 2 ovog člana otkloni uočene povrede iz stava 1 ovog člana i o tome obavijesti Operatora tržišta.

(4) Ukoliko Vlasnik naloga do isteka roka iz stava 3 ovog člana otkloni uočene povrede Operator tržišta donosi Odluku o prestanku suspenzije naloga u evidenciji garancija porijekla i dostavlja je elektronskim putem Vlasniku naloga.

(5) Ukoliko Vlasnik naloga do isteka roka iz stava 3 ovog člana ne otkloni uočene povrede Operator tržišta donosi Odluku o zatvaranju naloga u evidenciji garancija porijekla i dužan je da istu dostavi Vlasniku naloga.

Upis elektrane u evidenciju garancija porijekla

Član 8

(1) Upis elektrane u evidenciju garancija porijekla vrši se podnošenjem zahtjeva Operatoru tržišta.

(2) Zahtjev iz stava 1 ovog člana podnosi se na obrascu sadržanom u Prilogu 3 ovih pravila.

(3) Uz zahtjev za upis elektrane u evidenciju garancija porijekla podnosilac zahtjeva dužan je da dostavi:

 1) ugovor o priključenju elektrane na prenosni ili distributivni sistem električne energije;

 2) šematski prikaz mjernih mjesta sa podacima o ugrađenim mjernim uređajima i načinu vršenja mjerenja, kao i identifikacione oznake mjernih uređaja;

 3) opis tehničko-tehnoloških karakteristika elektrane;

 4) podatke o mjernom uređaju koji mjeri sopstvenu potrošnju elektrane, ako postoji;

 5) podatak o tipu tehnologije proizvodnje električne energije, a koji je sastavni dio ovih pravila (Prilog 4);

 6) podatak o izvoru energije (vrsti goriva), a koji je sastavni dio ovih pravila (Prilog 5);

 7) potvrdu koju izdaje Operator prenosnog, odnosno distributivnog sistema u skladu sa članom 52 stav 12 Zakona.

(4) Operator tržišta će provjeriti istinitost podataka sadržanih u zahtjevu iz stava 1 ovog člana.

(5) Operator tržišta unosi podatke koji se odnose na elektranu u evidenciju garancija porijekla i dodjeljuje jedinstveni identifikacioni broj (ID) svakoj elektrani, ukoliko nije automatski generisan.

(6) Ukoliko je zahtjev Vlasnika naloga iz stava 1 sa zahtijevanom dokumentacijom iz stava 3 ovog člana nerazumljiv ili nepotpun. Operator tržišta će odmah, a najkasnije u roku od tri dana od dana prijema zahtjeva, pisanim putem zahtjevati od podnosioca zahtjeva da nedostatke otkloni i zahtjev uredi.

(7) Podnosilac zahtjeva dužan je da uredi zahtjev u roku od pet dana od dana prijema obavještenja iz stava 6 ovog člana i dostavi Operatoru tržišta.

(8) Ukoliko podnosilac zahtjeva ne otkloni nedostatke u roku iz stava 7 ovog člana, Operator tržišta će u roku od tri dana od dana isteka roka iz stava 7 ovog člana donijeti Odluku o odbacivanju zahtjeva koju je dužan dostaviti podnosiocu zahtjeva.

(9) Ukoliko je zahtjev Vlasnika naloga iz stava 1 ovog člana potpun i razumljiv, Operator tržišta donosi Odluku o upisu elektrane u evidenciju garancija porijekla najkasnije u roku od deset dana od dana podnošenja urednog zahtjeva.

Ispis elektrane iz evidencije garancija porijekla

Član 9

(1) Vlasnik naloga podnosi Operatoru tržišta zahtjev za ispis elektrane iz evidencije garancija porijekla.

(2) Operator tržišta donosi Odluku o ispisu elektrane iz evidencije garancija porijekla u roku od sedam dana od dana prijema zahtjeva iz stava 1 ovog člana i o tome obavještava Vlasnika naloga.

Ažuriranje podataka o upisanoj elektrani u evidenciji garancija porijekla

Član 10

(1) Vlasnik naloga dužan je obavijestiti Operatora tržišta o svim neplaniranim ili planiranim promjenama u podacima o elektrani iz člana 8 stav 3 ovih pravila u roku od pet dana od dana nastanka neplaniranih promjena, odnosno najkasnije u roku od deset dana prije dana nastanka planiranih promjena.

(2) Operator tržišta će u roku od deset dana od dana prijema obavještenja iz stava 1 ovog člana izvršiti promjene u evidenciji garancija porijekla i o tome obavijestiti Vlasnika naloga.

(3) Ukoliko Operator tržišta nakon prijema obavještenja iz stava 1 ovog člana utvrdi da elektrana više ne ispunjava ili neće ispunjavati neophodne uslove za upis u evidenciju garancija porijekla, donijeće Odluku o ispisu elektrane iz evidencije garancija porijekla sa danom stupanja na snagu počev od:

 1) dana utvrđivanja da elektrana ne ispunjava potrebne uslove; ili

 2) dana na koji će planirane promjene stupiti na snagu.

(4) Operator tržišta u periodu od dana dostavljanja obavještenja iz stava 1 ovog člana do dana donošenja Odluke iz stava 3 ovog člana neće izdavati garancije porijekla Vlasniku naloga.

Ponovni upis elektrane u evidenciju garancija porijekla

Član 11

(1) Rok na koji je elektrana upisana u evidenciju garancija porijekla ističe protekom perioda od pet godina od dana upisa.

(2) Operator tržišta dužan je obavijestiti Vlasnika naloga o isteku roka iz stava 1 ovog člana tri mjeseca prije isteka tog roka.

(3) Operator tržišta dužan je da od Vlasnika naloga zatraži obavještenje da su podaci nepromjenjeni u odnosu na podatke iz člana 8 stav 3 tač. 1, 2, 3, 4, 5, 6 i 7 ovih pravila dostavljene prilikom prethodnog upisa u evidenciju garancija porijekla ili da dostavi obavještenje o promjenama najkasnije 30 dana prije isteka roka iz stava 1 ovog člana.

(4) Operator tržišta dužan je da donese Odluku o ponovnom upisu elektrane u evidenciju garancija porijekla nakon provjere i potvrde istinitosti podataka iz stava 3 ovog člana u roku od 30 dana od dana prijema obavještenja iz stava 3 ovog člana.

Neposredni pregled elektrana

Član 12

(1) Operator tržišta vrši neposredni pregled elektrane koja je predmet upisa ili ponovnog upisa u evidenciju garancija porijekla radi utvrđivanja istinosti dostavljenih podataka iz člana 8 stav 3 tač. 1, 2, 3, 4, 5, 6 i 7 ovih pravila, a najmanje jednom u toku perioda iz člana 11 stav 1 ovih pravila.

(2) Ukoliko Vlasnik naloga ne omogući pristup elektrani iz stava 1 ovog člana, njegovo postupanje će se smatrati kršenjem Ugovora

III UPRAVLJANJE SISTEMOM GARANCIJA PORIJEKLA

Izdavanje garancije porijekla

Član 13

(1) Operator tržišta kroz elektronsku evidenciju izdaje garancije porijekla na zahtjev proizvođača električne energije iz obnovljivih izvora u rokovima propisanim Zakonom i drugim propisom kojim se uređuje bliži način izdavanja, korišćenja, prenosa i prestanka važenja garancije porijekla, kao i pod uslovom da:

 1) se elektrana nalazi u Crnoj Gori;

 2) je elektrana upisana u evidenciju garancija porijekla;

 3) su podaci o proizvedenoj električnoj energiji dostavljeni Operatoru tržišta od strane operatora prenosnog, distributivnog i zatvorenog distributivnog sistema.

(2) Operator tržišta izdaje garancije porijekla samo za električnu energiju proizvedenu nakon upisa elektrane u evidenciju garancija porijekla.

(3) Zahtjev iz stava 1 ovog člana proizvođač podnosi Operatoru tržišta kroz elektronsku evidenciju nakon unosa podataka iz stava 1 tačka 3 ovog člana.

(4) Operatori prenosnog, distributivnog i zatvorenog distributivnog sistema dužni su da Operatoru tržišta podatke iz stava 1 tačka 3 ovog člana dostave u formatu.xlsx, ili XML, najkasnije do 10. u tekućem mjesecu za prethodni mjesec.

(5) Garancije porijekla koje su izdate u nekoj od zemalja koje nijesu punopravni član AiB-a, a uvezene su u evidenciju Operatora tržišta ne mogu se izvoziti u evidenciju garancija porijekla zemalja koje su punopravni član AiB-a.

Postupak izdavanja garancija porijekla

Član 14

(1) Operator tržišta unosi podatke o proizvedenoj električnoj energiji iz člana 13 stav 1 tačka 3 ovih pravila u evidenciju garancija porijekla.

(2) Operator tržišta izdaje garancije porijekla za ukupnu neto proizvodnju ili dio neto proizvodnje elektrane u odgovarajućem kalendarskom mjesecu.

(3) Operator tržišta evidentira izdate garancije porijekla za odgovarajuću elektranu Vlasnika naloga u evidenciji garancija porijekla.

(4) Operator tržišta je dužan da Vlasniku naloga omogući uvid o ukupnom broju garancija porijekla na svom nalogu.

Prenos garancija porijekla

Član 15

(1) Prenos garancija porijekla vrši Vlasnik naloga odabirom garancija porijekla koje prenosi i Vlasnika naloga kome prenosi garancije porijekla kroz elektronsku evidenciju.

(2) Poslove iz stava 1 ovog člana u ime i za račun Vlasnika naloga obavlja ovlašćeno lice.

(3) Garancije porijekla koje su predmet jednog uvoza ili izvoza ne mogu biti predmet drugog uvoza ili izvoza do okončanja postupka prenosa iz jedne evidencije garancija porijekla u drugu evidenciju garancija porijekla.

(4) Prilikom uvoza ili izvoza garancija porijekla, Operator tržišta sarađuje sa organom nadležnim za poslove u vezi sa garancijama porijekla zemlje uvoza ili izvoza, kako bi provjerio ispravnost podataka.

(5) Garancije porijekla se prvo uklanjaju sa naloga prenosioca, a zatim se dodaju na nalog primaoca.

(6) Ako prenos garancija porijekla nije uspješan, garancije porijekla ostaju na nalogu prvobitnog vlasnika.

Otklanjanje nepravilnosti u postupku izdavanja i prenosa garancija porijekla

Član 16

(1) Izdate garancije porijekla ne mogu se mijenjati ili brisati osim u slučaju greške koja je nastupila u postupku izdavanja ili prenosa garancija porijekla.

(2) Ukoliko je Operator tržišta greškom izdao više garancija porijekla, povući će višak garancija porijekla istog tipa, iste količine i perioda proizvodnje sa odgovarajućeg naloga.

(3) Ukoliko je Operator tržišta greškom izdao manje garancija porijekla, izdaće dodatne garancije porijekla istog tipa. iste količine i perioda proizvodnje na odgovarajući nalog.

(4) Operator tržišta dužan je da ispravi greške iz st. 2 i 3 ovog člana u evidenciji garancija porijekla po službenoj dužnosti ili na zahtjev Vlasnika naloga.

(5) Ukoliko je Vlasnik naloga prenio garancije porijekla na pogrešnog Vlasnika naloga, Operator tržišta će na zahtjev Vlasnika naloga prenosioca kroz evidenciju garancija porijekla izvršiti povraćaj odgovarajućih garancija porijekla.

(6) Operator tržišta je dužan da obavijesti Vlasnika naloga u slučaju pogrešnog izdavanja ili prenosa garancija porijekla.

Prestanak važenja garancije porijekla - Iskorišćenje

Član 17

(1) Iskorišćenje je upotreba garancije porijekla u svrhu dokazivanja porijekla utrošene električne energije iz obnovljivih izvora za krajnjeg kupca.

(2) Nakon iskorišćenja garancije porijekla iz stava 1 ovog člana garancija porijekla prestaje da važi.

(3) Iskorišćenje iz stava 1 ovog člana se vrši kroz elektronsku evidenciju garancija porijekla na zahtjev Vlasnika naloga u skladu sa Zakonom i propisom kojim se uređuje bliži način izdavanja, korišćenja, prenosa i prestanka važenja garancije porijekla, najkasnije do 31. marta tekuće godine za potrošnju električne energije iz prethodne godine.

(4) Vlasnik naloga dužan je da Operatoru tržišta kroz elektronsku evidenciju garancija porijekla navede identifkacione oznake garancije porijekla za koje zahtijeva iskorišćenje, kao i zemlju iskorišćenja, svrhu iskorišćenja, kategoriju korišćenja, naziv, vrstu i lokaciju krajnjeg kupca i odgovarajući period potrošnje.

(5) Iskorišćenje garancija porijekla iz stava 1 ovog člana Vlasniku naloga odobrava Operator tržišta i registruje u evidenciji garancija porijekla u roku od sedam dana od dana prijema zahtjeva iz stava 3 ovog člana.

(6) Obrazac potvrde o iskorišćenju garancija porijekla iz stava 1 ovog člana je automatski generisan u evidenciji garancija porijekla i sadrži minimum podataka o:

 1) garancijama porijekla za koje se zahtijeva iskorišćenje:

 2) zemlji iskorišćenja;

 3) svrsi i kategoriji iskorišćenja;

 4) nazivu, vrsti i lokaciji krajnjeg kupca: i

 5) periodu potrošnje.

Prestanak važenja garancije porijekla - Istek roka važenja

Član 18

(1) Garancija porijekla prestaje da važi istekom perioda od godinu dana od posljednjeg dana perioda proizvodnje za koji je izdata.

(2) Garancija porijekla iz stava 1 ovog člana se ne može prenositi ili iskoristiti.

Prestanak važenja garancije porijekla - Povlačenje

Član 19

(1) Povlačenje garancije porijekla predstavlja uklanjanje garancije porijekla sa naloga kroz elektronsku evidenciju garancija porijekla.

(2) Operator tržišta može povući garanciju porijekla sa naloga u evidenciji garancija porijekla na zahtjev Vlasnika naloga kroz evidenciju garancija porijekla, ili u slučaju utvrđivanja nepravilnosti prilikom izdavanja, u skladu sa članom 16 ovih pravila.

IV IZVJEŠTAJI I ČUVANJE PODATAKA

Javni izvještaji

Član 20

Operator tržišta objavljuje na svojoj internet stranici (www.cotee.me) izvještaje o izdatim, prenešenim, iskorišćenim i povučenim garancijama porijekla najkasnije do kraja tekućeg mjeseca za prethodni mjesec.

Čuvanje podataka

Član 21

(1) Operator tržišta je dužan da dokumentaciju iz člana 5 stav 3 i člana 8 stav 4 ovih pravila čuva najmanje deset godina.

(2) Podaci o izdatim, prenesenim, iskorišćenim i povučenim garancijama porijekla se čuvaju u evidenciji garancija porijekla deset godina.

V PRELAZNE I ZAVRŠNE ODREDBE

Član 22

(1) Garancije porijekla izdate do dana sticanja punopravnog članstva Operatora tržišta u AiB-u ne mogu se izvoziti preko AiB HUB-a.

(2) Garancije porijekla izdate od dana sticanja punopravnog članstva Operatora tržišta u AiB-u nalaziće se na posebnom nalogu vlasnika u evidenciji garancija porijekla.

(3) Vlasnici naloga iz evidencije garancija porijekla dužni su da zaključe Ugovor iz člana 5 stav 9 ovih pravila sa Operatorom tržišta u roku od 90 dana od dana stupanja na snagu ovih pravila.

(4) Danom stupanja na snagu ovih pravila prestaju da važe Pravila o registru garancija porijekla, broj 20/1337-2. od 25.12.2020. godine.

(5) Ova pravila stupaju na snagu osmog dana od dana objavljivanja u "Službenom listu Crne Gore".

Broj: 25/783-10

U Podgorici, 10.06.2025. godine

Odbor direktora

Predsjednik Odbora direktora,

Maksim Vučinić, Mast. inž. el., s.r.

NAPOMENA IZDAVAČA:

Priloge koji su sastavni dio ovog propisa možete pogledati ovdje.